Ég hef unnið með og lifað meðal vefjagigtarfólks í yfir 30 ár og gæti því allt eins titlað mig mannfræðing í dag en ég er sjúkraþjálfari og lýðheilsufræðingur . Ég hef hlustað , greint , frætt og meðhöndlað þúsundir með þennan sjúkdóm . Ég fer ár hvert á verkjaráðstefnu eða gigtarráðstefnu og drekk í mig allt það nýjasta sem hefur verið rannsakað í vefjagigt . En það er enn engin fullnaðar lækning við vefjagigt í sjónmáli og lyf í vefjagigt eru til bóta en langt í frá því að veita nægilegan árangur . En endurteknar rannsóknir hafa þó sýnt fram á árangur með hinum ýmsu meðferðarúrræðum , en grunnurinn að bata er aukin þekking á sjúkdómnum , að þekkja sinn eigin líkama og að nota úrræði í daglegu lífi sem efla þrek og líkamlegt atgerfi , nærast vel , tryggja sem bestan svefn , læra að draga úr streituálagi og tryggja sem mesta reglu og jafnvægi í lífinu . Þetta veitist mörgum erfitt en auðveldara undir góðri handleiðslu þverfaglegs teymis . Þetta úrræðaleysi veldur því að þessi stóri sjúklingahópur er ginkeyptur fyrir " töfralausnum " og ekki vantar þær . Ég veit ekki hversu oft fólk hefur sagt mér frá einhverju nýju á markaðnum sem eigi bara að " lækna " vefjagigtina og fólk er að sjálfsögðu til í að borga hvað sem er fyrir betri heilsu . En í nær öllum tilfellum er batinn bara tímabundinn og spurning hvort að " placebo " áhrifin réðu mestu um batann . Listinn yfir töfraráðin er langur en mig langar að deila með ykkur töfraráðum frá tveimur skjólstæðingum : - Leiðrétta rafsegulsmengun í húsinu - Testa fyrir myglusvepp - Hvítlaukur marineraður í ákavíti Þið getir rétt ímyndað ykkur hvað þeir eru búnir að eyða í " töfraráðin " en eru samt með vefjagigt á illvígu stigi ( vil samt taka það fram að einstaka vefjagigtarsjúklingar segja að þeim líði betur á einhverju af ofantöldu en engar eða litlar vísindalega sannanir liggja fyrir um árangur ) . Það koma alltaf af og til fram vefjagigtarsjúklingar sem telja sig hafa læknast af vefjagigt og er það frábært en það sem er oft slæmt í þeirra framsetningu er að þeir tala eins og allir geti læknast ef þeir geri það sama og þeir . Vefjagigt getur legið niðri í langan tíma og oft líður fólki með vefjagigt á vægari stigum þannig að þeir hafi losnað við vefjagigtina en þeir sem eru svo óheppnir að vera með vefjagigt á illvígara stigi eru að kljást við allt annað sjúkdómsástand . Ég hef haft fólk sem líður bara þokkalega vel við litlar úrbætur á lífsstíl , fengið sjúkraþjálfun og etv lyf tímabundið , en ég segi það satt að það eru flestir að díla við sína vefjagigt ævilangt þrátt fyrir að hafa prófað öll töfraráðin .